Για μεθόδους «φασιστικού τύπου» προκειμένου να καμφθούν οι δικαστές για να αποφανθούν υπέρ του αιτήματος του Δημήτρη Κουφοντίνα, κάνει λόγο σε σκληρή ανακοίνωσή της η Ενωση Δικαστών και Εισαγγελέων, αναφερόμενη στις πρόσφατες απαράδεκτες απειλές που διατύπωσε ηγετικό στέλεχος του «Ρουβίκωνα».

Η Ενωση Δικαστών και Εισαγγελέων αποδοκίμασε έντονα τις απειλές που εκτοξεύθηκαν κατά των δικαστών που πρόκειται να λάβουν απόφαση την προσεχή Πέμπτη για το αίτημα Κουφοντίνα να του χορηγηθεί άδεια και κάλεσε την πολιτεία να αποδοκιμάσει αλλά και να λάβει μέτρα για την αμερόληπτη κρίση των δικαστών.

Αναλυτικά η ανακοίνωση:

«Στη Δημοκρατία υπάρχουν όρια για να μπορεί αυτή να λειτουργεί ως ιδανικό πολίτευμα για όλους και όχι για λίγους. Προχθές εκτοξεύτηκαν βαριές απειλές σε βάρος δικαστικών λειτουργών μέσω διαδικτύου από ηγετικό στέλεχος αναρχικής ομάδας. Για πολύ καιρό τώρα η Ένωσή μας έδειξε αρκετά δείγματα ανεκτικότητας και κατανόησης σε κάθε μορφή διαμαρτυρίας ατόμων και συλλογικοτήτων που έγιναν ακόμα και μέσα σε Δικαστήρια της Χώρας.

Αναγνωρίζουμε τόσο το συνταγματικό δικαίωμα στην ελεύθερη έκφραση των ιδεών όσο και την κοινωνική ανάγκη της νόμιμης διαμαρτυρίας σε κάθε μορφή εξουσίας, φυσικά και της δικαστικής. Ωστόσο η απειλή της ζωής δικαστικών λειτουργών, που καλούνται να λάβουν μια απόφαση όχι μόνο είναι αποκρουστέα και εγκληματική πράξη, αλλά δυσφημεί και πλήττει ανυπολόγιστα τους έντιμους κοινωνικούς αγώνες που δόθηκαν και δίνονται καθημερινά σε όλα τα επίπεδα και σε όλο τον κόσμο μέσα στα πλαίσια της δημοκρατίας.

Η απειλή χρήσης βίας προκειμένου να καμφθεί η ελεύθερη βούληση των ατόμων συνιστά κλασική φασιστική μέθοδο. Είναι ωστόσο ατελέσφορη γιατί δικαστικοί και εισαγγελικοί λειτουργοί απέδειξαν στην πράξη ότι δεν κάνουν εκπτώσεις στη συνείδησή τους. Καθήκον της Πολιτείας είναι να περιφρουρήσει τους λειτουργούς της, να διασφαλίσει τις συνθήκες εκείνες που επιτρέπουν την ανεπηρέαστη άσκηση του δικαιοδοτικού τους έργου και να καταδικάσει απερίφραστα τέτοιες απειλές που συνιστούν πρόκληση για τη Δημοκρατία».